### NN 137/2022 (23.11.2022.), Presuda Visokog upravnog suda Republike Hrvatske poslovni broj: Usoz-129/20-10 od 24. listopada 2022.

VISOKI UPRAVNI SUD REPUBLIKE HRVATSKE

2075

PRESUDA

Visoki upravni sud Republike Hrvatske u vijeću sastavljenom od sudaca toga suda Ljiljane Karlovčan-Đurović, predsjednice vijeća, dr. sc. Sanje Otočan, Senke Orlić-Zaninović, Gordane Marušić Babić i Blanše Turić, članica vijeća, te više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutog u povodu prijedloga R. Š. iz G., kojeg zastupa I. V., odvjetnik iz L., na sjednici vijeća održanoj 24. listopada 2022.

presudio je

I. Ukida se Odluka o nerazvrstanim cestama Općine Gračišće (»Službene novine Grada Pazina« broj 17/11., 19/11., 5/15., 32/16.) i Registar nerazvrstanih cesta na području Općine Gračišće (»Službene novine Grada Pazina« broj 3/20.).

II. Odbija se zahtjev predlagatelja i donositelja općeg akta za naknadu troškova upravnog spora.

Obrazloženje

1. U svojem zahtjevu za ocjenu zakonitosti općeg akta predlagatelj iznosi kronologiju donošenja akta koji osporava, a to je Registar nerazvrstanih cesta na području Općine Gračišće (»Službene novine Grada Pazina« broj: 3/20 sve stoga što je rješenjem Općinskog suda u Pazinu od 28. rujna 2020. pod poslovnim brojem: Z-12345/20 odlučeno da se cijepa nekretnina u vlasništvu podnositelja zahtjeva označena kao kč. 2702/1 k.o. G.: u podčestice k.č. 2702/1 te k.č. 2702/3 obje k.o. G., a u zemljišne knjige se upisuje nerazvrstana cesta pod zemljišnoknjižnom oznakom kč. 9405 k.o. G., a za čiju površinu se umanje nekretnina u vlasništvu podnositelja zahtjeva. Smatra da nisu postojali uvjeti iz članka 131. stavak 1. Zakona o cestama, jer se navedeni poljski put nije koristio za promet vozila, te nije bio pristupačan većem broju korisnika. Predlaže da Sud ukine članak 1. Registra nerazvrstanih cesta na području Općine Gračišće od 20. veljače 2020. godine donesen od strane Jedinstvenog upravnog odjela Općine G. objavljen u »Službenim novinama Grada Pazina i općina Cerovje, Gračišće, Karojba, Lupoglav i Sveti Petar u Šumi« broj 3/20 od 21. veljače 2020. godine u dijelu u kojem je na popisu nerazvstanih cesta Općine G. uvrštena cesta oznake NC095 te da se naloži Općini G. da podnositelju nadoknadi troškove upravnog spora za podnošenje zahtjeva u iznosu od 2.500,00 kn.

2. Donositelj osporenog općeg akta zastupan po punomoćniku A. P., odvjetniku iz P. ističe da je osporeni Registar izrađen u skladu s Odlukom koje je donijelo predstavničko tijelo Općine te je sastavni dio Odluke koju je donijelo predstavničko tijelo Općine. Odluku o nerazvrstanim cestama Općine Gračišće donijelo je Općinsko vijeće Općine G., prema mišljenju donositelja, sukladno sa Statutom općine u okviru samoupravnog djelokruga općine kao jedinice lokalne samouprave. Ističe da je navedena Odluka o nerazvrstanim cestama Općine Gračišće donijeta u smislu odredbe članka 107. stavka 3. Zakona o cestama te kao dokaz predlaže uvid u Odluku o nerazvrstanim cestama (»Službene novine Grada Pazina« broj 17/11.), Odluku o izmjeni i dopuni Odluke o nerazvrstanim cestama (»Službene novine Grada Pazina« broj 19/11.), Odluku o drugoj izmjeni i dopuni Odluke o nerazvrstanim cestama (»Službene novine Grada Pazina« broj 13/12.), Odluku o izradi Registra nerazvrstanih cesta na području Općine Gračišće i rješavanje imovinskopravnih odnos na nerazvrstanim cestama od 7. studenog 2012., Odluku o trećoj izmjeni i dopuni Odluke o nerazvrstanim cestama (»Službene novine Grada Pazina« broj 5/15.) i Odluku o četvrtoj izmjeni i dopuni Odluke o nerazvrstanim cestama (»Službene novine Grada Pazina« broj 32/16.). Upućuje na brojne odluke Ustavnog suda Republike Hrvatske na primjer U-I-6326/2011 od 7. veljače 2017. Predlaže u cijelosti odbiti zahtjev podnositelja te traži naknadu troškova ovog postupka u iznosu od 3.125,00 kn.

3. S obzirom da prijedlogu za ocjenu zakonitosti općeg akta nije priložena pojedinačna odluka Sud je razmotrio prijedlog za ocjenu zakonitosti općeg akta po službenoj dužnosti u smislu članka 83. stavka 2. Zakona o upravnim sporovima (»Narodne novine«, 20/10., 143/12., 152/14., 94/16. – odluka Ustavnog suda Republike Hrvatske, 29/17. i 110/21.; dalje: ZUS).

4. Osporeni Registar nerazvrstanih cesta na području Općine Gračišće donesen je između ostalog na temelju članka 2. Odluke o nerazvrstanim cestama Općine Gračišće (»Službene novine Grada Pazina« broj 17/11., 5/15., 32/16.). Člankom 2. navedenog Registra propisano je da će se popis iz članka 1. priložiti Odluci o nerazvrstanim cestama Općine Gračišće (»Službene novine Grada Pazina« broj 17/11., 19/11., 13/12., 5/15. i 32/16.) i činit će njezin sastavni dio.

5. U postupku ocjene zakonitosti navedenog Registra Sud je izvršio uvid u Odluku o nerazvrstanim cestama Općine Gračišće (»Službene novine Grada Pazina« broj 17/11., 19/11., 13712., 5/15. i 32/16.).

6. Uvidom u Odluku o nerazvrstanim cestama Općine Gračišće (»Službene novine Grada Pazina« broj 17/11.) te izmjene navedene Odluke objavljene u »Službenom glasniku Grada Pazina« broj 19/11., 13/12., 5/15. i 32/16.) utvrđeno je da navedene Odluke nisu donesene na temelju odredaba Zakona o cestama koje daju ovlast predstavničkom tijelu jedinice lokalne samouprave za donošenje odluke kojom nekretninu u privatnom vlasništvu proglašava nerazvrstanom cestom. Naime, temeljna Odluka o nerazvrstanim cestama donesena je na temelju odredbe članka 3. stavka 1. Zakona o komunalnom gospodarstvu (»Narodne novine« 26/03.-pročišćeni tekst, 82/04. i 110/04.-Uredba, 188/04., 38/09. i 79/09.) i članka 19. Statuta Općine Gračišće (»Službene novine Grada Pazina« broj 150/9.) na sjednici Općinskog vijeća dana 8. rujna 2010. i objavljena je u »Službenim novinama Grada Pazina« broj 17/11. Zakon o komunalnom gospodarstvu na koje se podnositelj poziva prilikom donošenja u uvodom djelu Odluke o nerazvrstanim cestama ne daje ovlast predstavničkom tijelu jedinice lokalne samouprave za donošenje Odluke o nerazvrstanim cestama.

7. Isto tako ni članak 19. Statuta Općine Gračišće (»Službene novine Općine Pazina« broj 15/09.) ne daje općinskom vijeću takvu ovlast. Nadalje, izmjena i dopuna Odluke o nerazvrstanim cestama (»Službeni glasnik Grada Pazina« broj 19/11.) donijeta je također na temelju Zakona o komunalnom gospodarstvu i članaka 3. stavak 1. alineja 7., članka 19. Statuta Općine Gračišće.

8. Odluka o drugim izmjenama i dopunama Odluke o nerazvrstanim cestama (»Službene novine Grada Pazina« broj 13/12.) donijeta je također na temelju članka 3. stavka 1. alineje 7. Zakona o komunalnom gospodarstvu i članku 19. Statuta Općine Gračišće. Odluka o trećim izmjenama i dopunama Odluke o nerazvrstanim cestama donijeta je na temelju članka 3. stavka 1. alineje 7. Zakona o komunalnom gospodarstvu te članka 2. stavka 1. točke 6. Zakona o cestama (»Narodne novine« 92/14.) i članka 13. Statuta Općine Gračišće (»Službene novine Grada Pazina« broj 5/13. i 21/13.), dok se Odluka o četvrtim izmjenama i dopunama Odluke o nerazvrstanim cestama poziva se na članak 3. stavak 1. alineja 7. Zakona o komunalnom gospodarstvu, članka 2. stavak 1. točka 6. Zakona o cestama (»Narodne novine« 92/14.) i članak 30. Statuta Općine Gračišće (»Službene novine Grada Pazina i Općina Cerovlje, Gračišće, Lupoglav, Motovun i Sveti Petar u Šumi« broj 5/13. i 21/13.).

9. Iz svega navedenog je razvidno da Odluka o nerazvrstanim cestama Općine Gračišće nije donesena temeljem valjane pravne osnove, pa stoga niti Registar nerazvrstanih cesta na području Općine Gračišće, koji je sastavni dio Odluke o nerazvrstanim cestama Općine Gračišće, nije donesen sukladno zakonu.

10. Pravni temelj za donošenje Odluke o nerazvrstanim cestama, čiji je registar sastavni dio, je odredba članka 107. stavka 3. Zakona o cestama (»Narodne novine« 84/11., 22/13., 54/13., 148/13. i 92/14. – dalje: ZoC) koja daje ovlaštenje predstavničkom tijelu za donošenje općeg akta kojim se utvrđuje popis nerazvrstanih cesta kako to pravilno navodi donositelj u svom očitovanju. Međutim, Odluka o nerazvrstanim cestama te njezine izmjene i dopune nisu donesene na temelju valjane pravne osnove. Kako odredbe Zakona o komunalnom gospodarstvu i Statuta Općine Gračišće nisu valjana pravna osnova za donošenje osporene Odluke te njenih izmjena i dopuna, pa isto tako posljedično i Registra o nerazvrstanim cestama na području Općine Gračišće, koje čini sastavni dio navedene Odluke o nerazvrstanim cestama, trebalo je navedenu Odluku i sve njene izmjene te Registar nerazvrstanih cesta na području Općine Gračišće, koji je sastavni dio navedene Odluke, ocijeniti nezakonitim temeljem odredbe članka 86. stavka 3. ZUS-a te odlučiti kao u izreci pod točkom I.

11. U odnosu na podnositeljev i donositeljev zahtjev za naknadu troškova spora valja istaći da prema ustaljenoj praksi ovoga Suda članak 79. ZUS-a ne primjenjuje se u objektivnom upravnom sporu, jer je predmet tog spora primarno ocjena objektivne zakonitosti, a ne povreda subjektivnih prava građana, stoga je riješeno kao u točki II. izreke.

Poslovni broj: Usoz-129/20-10

Zagreb, 24. listopada 2022.

Predsjednica vijeća
 Ljiljana Karlovčan-Đurović, v. r.